
Ningú  pot  traduir  ni  reim- 
primir aquesta  obra  sense 
permís  de  l'autor  :  La  So- 
ciedad de  Autores  Espa- 
üoles  està  encarregada  de 
la  cobrança  dels  drets  de 
representació  :  Queda  fet  el 
dipòsit  que  marca  la  llei 


FIGURES 

La  Cèlia 18  anys 

DoNYA  Eulàlia 42  » 

DoN  Ignasi 70  > 

DoN  Enric 46  » 

En  Lluís  Ribalta 28  > 

En  Claudi  Surroca 26  > 

El  Criat 30  » 

L'acció  a  Barcelona,  en  els  nostres  dies 


Aquest  pas  de  comèdia  va  representar-se  per  pri- 
mera vegada  al  Teatre  Català  (Romea),  de  Barcelona, 
la  nit  del  16  de  Desembre  de  1909,  desempenyant  les 
figures,  respectivament:  donya  Rosa  Gotarredona, 
donya  Antònia  Baró,  don  Miquel  Sirvent,  don  Enric 
Guitart,  don  Joan  Vehil,  don  Carles  Capdevila  i  don 
Feliu  Petit,  dirigits  per  don  Enric  Giménez.  De  la 
direcció  artística  se'n  cuidà  don  Adrià  Gual.  Tots,  amb 
la  seva  voluntat  i  el  seu  talent,  contribuireu  a  que 
aquesta  obra  agradés  al  públic,  i  l'autor  té  interès  en 
que  així  consti. 


607438 


DECORACIÓ 


Saló  ricament  amoblat,  d'una  casa  opulenta.  Una 
porta  a  la  dreta  i  una  altra  a  l'esquerra  de  l'actor,  amb 
sumptuosos  cortinatges,  i  al  fons  ampla  tribuna  que 
mira  al  carrer.  Són  mobles  essencials :  un  sofà  colo- 
cat  cap  a  primer  terme  de  l'esquerra,  una  tauleta  al 
primer  de  la  dreta,  sillons  i  cadires.  Tot  lo  demés 
(pot  haver-hi  piano,  consola,  secreter,  vitrina,  etc.)  se 
deixa  al  bon  gust  i  conveniència  del  director  artístic. 
Són  les  onze  del  matí  d'un  dels  primers  dies  de  No- 
vembre. 


ACTE  ÚNIC 

ESCENA  PRIMERA 

La  Cèlia  i  Donya  Eulàlia 

{A  l' aixecar-se' I  teló  la  Cèlia  està  deixada 
anar,  indo lenta,  al  sofà  de  primer  terme 
esquerra.  Després  d'un  moment  de  silenci, 
s'aixeca,  va  a  la  tribuna  i  mira  abaix,  ne- 
guitosa. Donya  Eulàlia  V observa  bo  i  ama- 
gada per  entre' Is  cortinatges  de  la  porta 
esquerra,  després  avença  cap  a  l'escena  i  diu 
les  primeres  paraules.) 

DONYA  EULÀLIA 

Aquesta  angunia!  Aquesta  angunia! 

LA  CÈLIA  (girant-se,  sobtada) 
Ah,  m'observaves? 

DONYA  EULÀLIA 

No  cal  fer  gaires  esforços  per  veure'l  neguit 
que  tens. 

LA  CÈLIA  (asseient-se  altra  volta  al  sofà) 
Una  altra  de  les  teves  opinions. 

DONYA  EULÀLIA 

De  les  meves  i  de  les  de  tothom... 

LA  CÈLIA 

Què  hi  farem! 

DONVA  EULÀLIA 

Vès  lo  que  ha  dit  donya  Lluisa... 

LA  CÈLIA 

(ben  displicenta,  fins  al  final  de  r  escena) 
Què  ha  dit,  mamà,  què  ha  dit,  donya  Lluisa? 

DONYA  EULÀLIA 

Què  havia  de  dir!...  Vaia  un  paper  de  fer-li! 

LA  CÈLIA 

Ah,  li  he  fet  mal  paper? 

DONYA  EULÀLIA 

Tu  diràs. 

LA  CÈLIA 

No  me  n'he  donat  pas  compte. 

DONYA  EULÀLIA 

Massa  que  se  n'ha  donat  ella. 

LA  CÈLIA 

T'ho  ha  dit? 

DONYA  EULÀLIA 

No  ha  calgut  que  m'ho  digués.  En  la  cara  se  li 
veia'l  disgust. 

LA  CÈLIA  (un  xic  Tiervioso) 

No  sé  què  fer-hi,  doncs,  mamà...  Tu  mateixa  ja 
has  de  compendre-ho  que  jo  avui  no  estic  per 
sentir  aquestes  converses  pesades  de  donya  Llui- 
sa...  No  sab  parlar  de  res  més  que  de  beneficèn- 
cia i  d'obres  pies...  Ditxosa  beneficència! 

DONYA  EULÀLIA 

No  diguis  aquestes  coses! 

LA  CÈLIA 

Se  fa  intolerable,  donya  Lluisa,  mamà...,  se  fa 
intolerable!  Sempre  cuidant-se  dels  pobres  i  dels 
malalts... 

DONYA  EULÀLIA 

Ben  fet  que  fa! 

LA  CÈLIA 

...  I  an  ella  ningú  la  cuida!  Tant  que  li  convin- 
dria! 

\ 

DONYA  EULÀLIA 


Però  com  te  tornes!... 

LA  CÈLIA 


Vaia  amb  donya  Lluisa!...  Se  n'ha  anat  disgus- 
tada perquè  jo  li  he  fet  mal  paper!  Quina  llàstima 
que  amb  aquest  motiu  els  diaris  no  publiquin  el 
seu  nom,  que  s'aconsolaría. 

DONYA  EULÀLIA 

Però... 

LA  CÈLIA 

Com  que  tot  lo  que  ella  sofreix,  ho  sofreix  re- 
signada, perquè  sab  que'ls  periòdics  l'endemà  li 
diuen  «dama  caritativa»! 

DONYA  EULÀLIA  (jü  Uíi  xíc  molestaUa) 

No  crec  que  ara  les  hi  vulguis  negar  les  seves 
obres  de  caritat. 

LA  CÈLIA 

No,  mamà.  Precisament  quan  n'acaba  de  fer 
una  de  grandiosa...  La  seva  gran  obra  de  caritat 
d'aquesta  setmana  ha  consistit  en  fer  tant  curta  la 
seva  visita  a  nosaltres. 

DONYA  EULÀLIA 

Sembla  mentida,  sembla  mentida  que  siguis 
així  1 

LA  CÈLIA 

No  la  puc  sofrir,  aquesta  senyora...  Tanta  moral, 

tanta  austeritat,  i  les  seves  filles,  ahir,  al  Liceu, 
fent  que  tots  els  homes  se  les  miressin... 

DONYA  EULÀLIA 

Quines  coses  de  dir! 

LA  CÈLIA 

Com  que  es  veritat...  Fins  en  Salvador  Montu- 
riol  va  sortir  amb  el  coll  encarcarat,  que  li  feia 
mal  de  tant  girar-lo  per  mirar-se-les... 

{Pausa.  Torna  a  la  tribuna,  mentres  donya 
Eulàlia  mou  el  cap,  amoïnada.) 

DONYA  EULÀLIA 

Aveiam  si  a  tu't  passarà  com  an  en  Salvador 
Monturiol...,  i  no  precisament  per  mirar-te  les 
filles  de  donya  Lluisa!... 

LA  CÈLIA 

{ràpidament,  nerviosa,  enfadada) 
Quin  mal  gust  tens  en  les  teves  bromes,  mamà! 

DONYA  EULÀLIA 

Si  tant  mateix  sembla  que  ningú  s'hagi  trobat 
mai  en  el  cas  de  que'l  promès  vagi  a  demanar- 
la...  Vaia  una  angunia! 

LA  CÈLIA 

Si  no  fos  per  què... 

DONYA  EULÀLIA 

No  comprenc  per  què  t'has  d'estar  pal-plantada 
aquí  darrera'ls  vidres,  fent  de  sentinella,  si  no 
passa  l'hora.  Va  dir  que  vindria  a  les  onze,  tu 
dius  que  es  puntual,  encara  hi  falta  mitja  hora, 
i  aquest  neguit! 

LA  CÈLIA 

1  vols  dir  que  no  hi  he  mirat  fins  avui,  al  ca- 
rrer, que  no  he  sortit  a  la  tribuna  fins  ara,  que 
han  de  venir  a  demanar-me?... 

DONYA  EULÀLIA 

No  pas  en  aquesta  actitut  de  desesperada.  Si 
l'hora  passés,  compendría  la  teva  impaciència. 
Però  ara...  (Pausa.  No  podent  evitar  dir  lo  que 
ella  ja  sab  que  ha  de  molestar  a  la  seva  filla.) 
No's  retrassarà,  no  tinguis  por...  Els  que  estan 
acostumats  a  haver  d'esser  puntuals  a  la  feina 
no's  retrassen  mai... 


LA  CÈLIA 


Ja  insinues.. 


DONYA  EULÀLIA 

No,  dóna,  no  t'ho  prenguis  malament... 

LA  CÈLIA 

Pobre  Claudi !  Si  ell  sabia  les  bones  ausencies 
que  vosaltres  li  guardeu... 

DONYA  EULÀLIA 

Vols  dir  que  ramoïnaría? 

LA  CÈLIA 

No'I  coneixes,  mamà! 

DONYA  EULÀLIA 

Es  que'm  sembla  que  no  pot  ésser  massa  exi- 
gent en  el  cas  que's  troba. 

LA  CÈLIA 

Es  clar!  Com  que,  segons  la  teva  opinió,  ell 
únicament  me  vol  pels  diners,  un  home  que  vul- 
gui fer  diners  no  ha  de  tenir  escrúpols...  Com  el 
papà  a  la  Borsa. 

DONYA  EULÀLIA 

Imprudent! 

LA  CÈLIA 

Tot  lo  que  tu  vulguis.  Ara  ja  has  començat... 
Fins  ara  no  hi  havia  ningú  com  la  teva  fílla;  de 
fa  uns  quants  mesos  te  l'han  canviada. 

DONYA  EULÀLIA 

Sembla  mentida  que  vulguis  tenir  raó! 

LA  CÈLIA 

Per  què,  volent-la  tenir  tu,  no  puc  voler-la  te- 
nir jo? 

DONYA  EULÀLIA 

Jo  tinc  experiència... 

LA  CÈLIA 

Ja  ho  sé.  En  tenint  uns  quants  anys  se  n'adqui- 
reix desseguida. 

DONYA  EULÀLIA 

Voler  posar  a  mans  d'un  trist  dependent  la 
teva  fortuna,  quan  has  estat  solicitada  pels  joves 
més  rics  de  Barcelona! 

LA  CÈLIA  (sub-ratllant  les  paraules) 

En  Llorens  Feliu,  un  opulent  marqueset,  que 
passa  vinticinc  duros  al  mes  a  una  ballarina... 

DONYA  EULÀLIA 

Aquestes  coses  no  t'està  gens  be  saber-les,  i  en- 
cara menos  repetir-les. 

LA  CÈLIA 

M'ho  va  dir  en  Lluiset  Ribalta,  mamà...  El  ne- 
bot de  donya  Lluisa,  qui,  segurament,  quan  us  he 
deixat  soles  déu  haver  tornat  a  fer- te  present  la 
necessitat  de  que'm  convencis  perquè  l'accepti 
per  marit... 

DONYA  EULÀLIA 

I  no  ha  d'insistir,  pobre  senyora,  si  fora  la  seva 
alegria  veure  fet  el  vostre  casament! 

LA  CÈLIA 

Ja  m'ho  pensava  que  te  n'havia  parlat...  Donya 
Lluisa  parla  sempre  de  lo  mateix:  de  beneficència 
i  de  que  jo  vulgui  el  seu  nebot. 

DONVA  EULÀLIA 

A  veure  si  n'hi  ha  gaires  de  joves  com  en  Ri- 
balta... Distingit;  guapo... 

LA  CÈLIA 

No'm  fassis  riure,  mamà! 

DONYA  EULÀLIA 

...  ric,  que  no  sab  el  que's  té... 

(Se  sent  un  timbre  a  dins.) 

LA  CÈLIA 

Sab  que  té  un  lloc  a  una  taula  de  Montecarlo, 
un  lloc  vitalici,  que  quan  no  l'ocupa  ell  l'ocupa 
la  Rinaldi,  aquella  rossa  que  l'any  passat  va  can- 
tar Aida...  (Responent  a  una  mirada  reprensiva 
de  donya  Eulàlia.)  M'ho  va  dir  en  Llorens  Feliu... 

ESCENA  II 

Les  mateixes,  més  Don  Ignasi  i  Don  Enric 

don  ignasi 
{per  la  dreta,  amb  don  Enric) 

Ont  es,  ont  es  aquest  estornell? 

LA  CÈLIA 

Oh,  l'avi!... 

(Se  li  tira  als  braços  i  el  besa.) 

DON  IGNASI 

La  meva  nena! 

LA  CÈLIA 

Com  està? 

DON  IGNASI  (ben  f estos) 

Be,  molt  be,  dolentota...  He  vingut  pera  assistir 
al  gran  acte...  Per  conèixer  d'aprop  aquest  galan 
que  t'ha  portat  tanta  angunia... 

DONYA  EULÀLIA 

Oh,  sí !  Una  mica  massa! 

DON  ENRIC 

No  hi  ha  qui  la  convenci,  a  la  Cèlia,  papà. 

don  ignasi 
Ja  la  convencerem,  ja  la  convencerem. 

DON  ENRIC 

Quin  remei  li  quedarà! 

DON  IGNASI 

(asseient-se  al  sofà  junt  amb  la  Cèlia) 

Hem  vingut  en  quatre  salts,  de  ganes  que  tenia 
d'abraçar-te.  La  teva  pobre  avia  hauria  volgut  es- 
ser-hi,  però  està  tant  delicada! 

LA  CÈLIA 

Jo  aquesta  tarda  l'aniré  a  veure...  oi,  mamà? 

DONVA  EULÀLIA 

Com  tu  vulguis...  Qui  mana  més  que  tu,  aquí 
a  casa? 

(La  Cèlia  va  per  contestar,  enfadada,  mes 
don  Ignasi  fa  l'acció  de  tapar-li  carinyosa- 
ment  la  boca  i  amb  un  gest  li  indica  que  ho 
deixi  estar.) 

LA  CÈLIA 

(canviant  d'actitut :  com  si  la  seva  mamà  no 
hagués  dit  res) 

L'aniré  a  veure  i  li  portaré  un  pom  de  violes 
d'aquell  violer  que  va  enviar-me,  que  ja  ha  florit. 

DON  IGNASI 

La  faràs  contenta  de  bo  de  bo... 

LA  CÈLIA 

Sí,  SÍ,  hi  aniré,  hi  aniré...  (Canviant  de  to, 
ràpidament.)  Es  dir...  que  necessites  el  cotxe, 
aquesta  tarda,  papà? 

DON  ENRIC 

T'hi  acompanyaré  jo. 

LA  CÈLIA 

Ja  l'hi  dirà,  oi,  a  la.  yaya? 

DON  IGNASI 

Sí,  dóna,  sí...  (Pausa.) 

DON  ENRIC 

Abans  no  passi  el  temps,  papà,  convindria  que, 
ara  que  hi  som,  tots  acabéssim  de  parlar... 

DON  IGNASI 

Ja'n  parlarem,  home,  ja'n  parlarem...  No  soc 
pas  jo  qui  ha  de  resoldre-ho. 

DON  ENRIC 

Es  entre  tots,  papà. 

DON  IGNASI 

No  pas  la  qüestió  que  vols  retreure.  Lo  demés 
ja  està  arreglat... 

(Don  Enric  diu,  baix,  algunes  paraules  a  da- 
nya Eulàlia.  Ella  fa  amb  el  cap  que  no.  La 
Cèlia  i  don  Ignasi  formen  grupo  apart.)] 

LA  CÈLIA 

Què  es  lo  que  està  arreglat,  avi?   Digui-m'ho... 

DON  IGNASI 

Les  teves  humorades,  dóna... 

LA  CÈLIA 

Deixin-ho  córrer,  deixin-ho  córrer...  No'n  vul- 
gui parlar  més...  Jo  sé'l  que  tinc  de  fer,  si  no  se 
soluciona  tal  com  desitjo... 

DON  ENRIC  {a  don  Ignasi) 

Aveiam  si  vindrà  aquest  jove  i  encara  no  sa- 
brem què  respondre,  després  de  tant  temps  de 
parlar-ne... 

DON  IGNASI 

Això  es  cosa  de  vosaltres. 

DONVA  EULÀLIA 

No  sigui  així,  papà. 

DON  IGNASI 

Us  dic  que  no  hi  tinc  res  a  fer. 

LA  CÈLIA 

(que,  nerviosa,  ha  anat  seguint  el  diàleg,  no 
podent  resistir  més) 

Però  encara  tinc  de  presenciar  aquests  dià- 
legs?... No  puc  resistir-ho,  jo,  això;  no  puc  resis- 
tir-ho... 

(Se'n  va  per  l'esquerra.  Tots  fan  un  gest  de 
disgust.  Don  Ignasi,  com  si  volgués  censu- 
rar ractitut  de  don  Enric  i  donya  Eulàlia.) 


ESCENA  III 
Els  mateixos  menys  la  Cèlia 


DON  IGNASI 

(després  d'un  moment  de  silenci,  durant  el  qual 
tots  resten  cap-flcats) 

Vaja,  parlem. 

DONYA  EULÀLIA 

Aquesta  criatura  fa  uns  quants  dies  que  està 
irresistible. 

DON  IGNASI 

Es  la  joventut;  Eulàlia. 

DON  ENRIC 

I  en  quin  llibre  ho  ha  vist  escrit  que  a  la  joven- 
tut se  li  pugui  permetre  faltar  a  l'educació  que  li 
han  donat? 

DONYA  EULÀLIA 

Ens  té  amoïnats  de  debò,  papà. 

DON  IGNASI 

Vosaltres  en  teniu  la  culpa. 

DON  ENRIC 

Nosaltres? 

DON  IGNASI 

Sí,  vosaltres,  que  li  heu  permès,  durant  divuit 
anys,  satisfer  la  seva  voluntat,  per  absurde  que 
fos  lo  que  demanés,  i  ara,  tot  de  cop  i  volta,  i  pre- 
cisament en  lo  que  es  dictat  pel  seu  cor,  us  opo- 
seu al  seu  desitg. 

DON  ENRIC 

Però  qui  pot  seguir-la  pel  camí  que  ha  emprès 
en  un  cas  de  tanta  trascendencia? 

DONYA  EULÀLIA 

I  qui  s'havia  de  pensar  que  arribés  an  aquest 
extrem  la  seva  voluntat! 

DON  IGNASI 

Qualsevol  que  sàpiga  lo  que  l'amor  pot  en  una 
noia  de  divuit  anys. 

DONYA  EULÀLIA 

Se'n  fa  de  més  i  de  menos... 

DON  ENRIC 

(trencant  bruscament  el  diàleg) 
Però  si  tot  això  ja  ho  hem  discutit  cinquanta 

vegades,  Eulàlia...  Procurem  guanyar  temps.  Què 
resolem? 

DON  IGNASI 

Per  mi  ja  està  resolt. 

DON  ENRIC 

Es  a  dir  que  insisteix  en  que'l  prometatge  pot 
permetre-s? 

DON  IGNASI 

Acceptant  el  que  diuen  de  que  ell  es  un  bon 
xicot... 

DONYA  EULÀLIA  (ràpídü) 

Sense  un  clau. 

DON  IGNASI 

Però  amb  un  sòu  que  n'hi  ha  prou  per  casar-se 
i  pujar  la  familia,  si  no  en  un  ambient  d'opulen- 
cia,  tampoc  amb  modèstia  i  privacions... 

DONYA  EULÀLIA 

Setanta  duros  al  mes! 

DON  IGNASI 

Tant  si  plou  com  si  fa  sol.  Jo,  quan  vaig  dema- 
nar la  mà  de  la  teva  mamà,  no'n  tenia  més  que 
quaranta... 

DONYA  EULÀLIA 

Però  quina  diferencia  la  posició  de  vostès  ales- 
hores de  la  nostra  d'ara! 

DON  IGNASI 

Qui  m'ho  havia  de  dir  que  jo  anés  tant  lluny 
en  el  negoci?  Tu  sabs  aont  pot  arribar,  amb  el 
temps,  aquest  jove?  Tu  sabs  si  ell  es  dels  predes- 
tinats  a  trobar  obertes  les  portes  de  la  fortuna? 

DONYA  EULÀLIA 

Si's  casés  amb  la  nostra  Cèlia,  ja  ho  crec  si  les 
hi  trobaria!  I  ben  obertes,  que  no  caldria  pas  que 
truqués! 

DON  ENRIC 

Encara,  això  d'esser  pobre  es  lo  de  menos, 
per  mi. 

DON  IGNASI 

Doncs,  per  què  t'hi  oposes? 

DON  ENRIC 

Fos  un  home  de  carrera...  Un  metge,  un  advo- 
cat, què  sé  jo,  mentres  fos  alguna  cosa...  Però  es 
que  ell  no  es  res...  Res  més  que  un  treballador 
ben  vestit :  un  home  de  la  categoria  del  nostre 
porter  o  del  nostre  criat  o  del  nostre  cotxero... 

DON  IGNASI  (ràpid) 

Que  a  tots  tres  junts  no'ls  dones  el  que  donen 
an  ell  sol. 

DON  ENRIC 

Fill  d'un  cansalader...  Figuri-s  el  que's  diria  de 
mi  per  Barcelona,  papà! 

DONYA  EULÀLIA 

No  pot  pas  ésser!  No  cal  pensar-hi,  vaja! 

DON  IGNASI 

A  veure,  doncs,  què  voleu  fer? 

DON  ENRIC 

No  ho  sé  pas. 

DONVA  EULÀLIA 

Amb  el  gènit  d'aquesta  criatura! 

DON  ENRIC 

Es  que  jo  no'm  sé  avenir  d'això  que  passa 
a  casa  nostra! 

DONVA  EULÀLIA 

Ens  deixem  governar  per  la  Cèlia  com  mai 
ella  s'ha  deixat  governar  per  nosaltres. 

DON  ENRIC 

Ens  fa  por. 

DON  IGNASI  {amb  temor) 

I  es  de  témer,  creieu-me...  Jo  sé  quin  es  el  seu 
esperit.  Jo  miro  serenament  el  que  aquí  passa 
i  veig  el  que  vindrà  quan  vosaltres  us  pensareu 
que  ja  està  solucionat  el  conflicte...  No  voleu 
veure  com  jo  les  coses  i  us  en  penedireu. 

DONVA  EULÀLIA 

Verge  santíssima! 

DON  IGNASI 

Una  noia  del  temperament  d'ella,  qui  sab  el 
que  es  capaç  de  fer!  Més  en  un  cas  com  aquest, 
un  cas  boi  romàntic  com  es  aquest  de  no  dei- 
xar-la casar  amb  qui  ella  vol  perquè  es  un  pobre. 

DON  ENRIC 

Hi  hagués  manera  de  convence-1  an  ell! 

DON  IGNASI 

Si  ell  no's  troba  en  el  mateix  estat  d'ànim  que 
ella... 

DONYA  EULÀLIA 

Ja,  ja;  pel  compte  que  li  té. 

DON  IGNASI 

No  siguis  mal  pensada,  Eulàlia. 

(Pausa.) 

DON  ENRIC 

Estem  al  mateix  lloc  de  la  nostra  discussió  de 
fa  vuit  dies. 

DON  IGNASI 

I  al  mateix  que  estaríem  d'aquí  vuit  anys. 

DON  ENRIC  ( resolut) 

Doncs  no  discutim  més,  papà :  ens  girarem  per 
allà  ont  el  vent  vingui.  Resoldrem  segons  les  cir- 
cumstancies. 

DON  IGNASI 

Es  lo  que  fins  ara  t'he  aconsellat. 

DON  ENRIC  (enèrgic) 
I  passi  el  que  passi. 

DON  IGNASI  (alçant-se) 

Com  te  sembli...  Me'n  vaig  a  veure  la  nena. 

(Donya  Eulàlia  i  don  Enric  se'l  miren  com  te- 
ment que  repeteixi  a  la  Cèlia  la  conversa 
que  acaben  de  tenir.) 

No  tingueu  por,  no  tingueu  por  que  li  digui 
res...  Ja'l  tindrà  prou  gros  el  disgust...  Però  tin- 
gueu present  que  jo  vui  ésser  a  l'entrevista  amb 
aquest  jove...  No  vui  que  ell,  després  de  veure 
fallides  les  seves  ilusions,  se'n  vagi  d'aquí  amb  el 
dolor  d'una  mala  rebuda... 

DON  ENRIC  (molestat) 
Papà,  per  l'amor  de  Deu,  quasi  ens  ofendria... 


DON  IGNASI 


No  us  ho  prengueu  malament...  Ho  dic  per- 
què sé  que  hi  ha  coses  que  no  poden  evitar-se 
quan  els  nirvis  estan  excitats... 

(Se'n  va  per  l'esquerra.) 


ESCENA  IV 

DoNYA  Eulàlia  i  Don  Enric 

(Un  moment  de  silenci.  Ell  se'n  va  cap  a  la 
tribuna,  inquiet.  Ella  se'l  mira,  i  quan  ell  se 
gira  l'interroga  amb  la  mirada.) 


DON  ENRIC 

Hi  haurem  de  consentir. 

DONYA  EULÀLIA 

No  pas  si  jo  t'haig  d'aconsellar. 

DON  ENRIC 

Doncs  jo,  per  evitar  aquestes  angunies,  en 
qualsevol  cosa  consentiria.  Jo  no'ls  puc  soportar 
aquests  neguits.  Jo,  que  passo  els  dies  treballant 

com  un  negre,  no  puc  permetre-ho  això  d'arri- 
bar a  casa  i,  en  lloc  de  trobar-hi  repòs  i  benes- 
tar, haver-me  d'entregar  an  aquestes  discussions 
i  mals-de-cap. 


DONYA  EULÀLIA 


Bonica  manera  de  recompensar  l'esforç  del 
teu  treball :  cedir  els  fruits  que'n  reculls  al  pri- 
mer que  se  li  ha  acudit  enamorar  la  teva  filla! 

iSe  sent  un  timbre  a  dins.) 


DON  ENRIC 


Quina  mala  hora  vam  tenir  a  l'empendre'l  dit- 
xós  viatge  a  Puigcerdà! 


DONYA  EULÀLIA 


Ben  cert.  Vès  quant  més  ens  hauria  valgut  que- 
dar-nos a  Ribes,  que  ells  no  s'haurien  conegut... 
Tant  que  t'ho  vaig  aconsellar ! 


ESCENA  V 
Els  mateixos  més  el  Criat 


EL  CRIAT 

(des  de  la  porta  de  la  dreta) 
Senyora... 

donya  eulàlia 
Endavant, 

EL  CRIAT 

Hi  ha  don  Lluís  Ribalta. 

DONYA  EULÀLIA  {amb  satisfücció) 

Ah,  en  Lluís...  Fassi-1  passar... 

{El  criat  desapareix) 

DON  ENRIC 

En  mala  hora  ve...  Ja  són  tres  quarts  d'onze... 

DONYA  EULÀLIA 

La  seva  tia  ja   m'ho   ha  dit   que'ns   vindria 
a  veure. 


ESCENA  VI 
DoNYA  Eulàlia,  Don  Enric  i  en  Lluís 

DON  ENRIC 

( a  la  porta  de  la  dreta,  aont  ha  anat  pera  rebre 
an  en  Lluís ) 

Oh,  Lluís! 

\  EN  LLUÍS 

r     Deu  els  guardi...  Còm  estan? 

( Encaixa,  molt  cerimoniós. ) 


34  AVELÍ   ARTÍS 


DON  ENRIC 

Perfectament,  gràcies... 

EN  LLUÍS 

Als  peus  de  vostè,  donya  Eulàlia... 
{La  saluda  afectuosament  i  s'asseu  al  sofà,  al 
costat  d'ella. ) 

DON  ENRIC  ( assegut  al  costat  de  la  taula ) 
I  vostès?... 

EN  LLUÍS 

Molt  be  també,  gràcies.  La  mamà  ha  passat  la 
nit  un  xic  violenta... 

DONYA  EULÀLIA 

I  això? 

EN  LLUÍS 

Aquells  nirvis!  Aquells  nirvis! 

DON  ENRIC 

Malament.  \ 

EN  LLUÍS 

Vam  voler  anar  fins  a  la  Bonanova  en  tranvía^ 
a  l'imperial.  Al  passeig  de  Gracia  va  escapar  el 
trolley,  i  al  ser  colocat  altra  vegada  els  llampe- 
gueigs del  cable  la  van  excitar  de  mala  manera. 

DON  ENRIC 

Però  com  se'ls  va  ocórrer  anar  en  tramvia?... 

donya  eulàlia 
I  amb  aquest  temps!... 

EN  LLUÍS 

Una  humorada,  don  Enric.  Vam  voler  fer  un 
viatge  democràtic. 

DON  ENRIC 

Doncs  digui  que  l'han  pagada  cara,  la  demo- 
cràcia... 

EN  LLUÍS  ( com  qui  diu  una  gran  cosa ) 

Ara  se  m'acut  una  frase:  els  rics  sempre  pa- 
guem cara  la  democràcia. 

DON  ENRIC  (rialler) 
Ah,  ah,  ah!... 

DONYA  EULÀLIA 

Suposo  que,  afortunadament,  l'indisposició  no 
deu  ésser  d'importància... 

EN  LLUÍS 

No,  gràcies  a  Deu. 

DONYA  EULÀLIA 

No  hi  ha  que  dir  com  ens  alegraríem  que  no 
tingués  complicacions... 

EN  LLUÍS 

Gràcies,  senyora...  (Després  d'una  pausa  com- 
plimentosa.)  La  Cèlia,  es  fóra  de  casa? 

DONYA  EULÀLIA 


No :  se  n'ha  anat  a  la  galeria  a  ensenyar  les  flors 
al  papà... 

EN  LLUÍS 

Es  graciós!:  la  Cèlia  fent  de  jardinera... 
DON  ENRIC  {rialler) 

Amic  Lluís:  li  recomano  que  no  propali  l'acu- 
dit. 

EN  LLUÍS 

L'acudit...  l'acudit...  Ah,  sí,  es  cert.  Ara  hi  caic... 
Se  refereix  al  de  dir-li  jardinera,  com  a  una  altra 
se  li  podria  dir  landeau  ofaeton...  (Rient.)  Ah, 
ah,  ah!...  Té  raó...  No  ho  havia  pas  dit  amb  l'in- 
tenció que  vostè  ho  ha  suposat,  don  Enric.  j 

DONYA  EULÀLIA  (amablement) 

Com  que  vostès  sempre  busquen  l'acudit,  per 
escampar-lo  entre... 

EN  LLUÍS 

Descuidi,  descuidi :  no  passarà  d'entre  nosal- 
tres. 

DONYA  EULÀLIA 

Vols  avisar  que  vingui,  Enric? 

EN  LLUÍS 

No,  que  la  destorbarem... 

DON  ENRIC 

Vol  callar!  (Toca  un  timbre.) 

ESCENA  VII 

Els  mateixos,  més  el  Criat 

DON  ENRIC  (al  Criat) 
La  senyoreta  Celi .?... 

EL  CRIAT 

Està  a  la  galeria. 

DON  ENRIC 

Amb  el  papà? 

EL  CRIAT 

No,  senyor;  don  Ignasi  es  al  despatx  amb  el 
senyor  Ramoneda.  Diu  si  el  senyor  farà  el  favor 
d'anar-hi. 

DON  ENRIC 

Digui  a  la  senyoreta  que  vingui. 
{El  Criat  saluda  i  se'n  va  per  l'esquerra;  des- 
prés surt  i  desapareix  per  la  dreta.) 
Lluís,  me  permetrà  uns  moments,  veritat? 

EN  LLUÍS 

Vol  callar,  don  Enric? 

DON  ENRIC 

Amb  el  seu  permís.         (Se'n  va  per  la  dreta.) 

ESCENA  VIU 
DoNYA  Eulàlia  i  kn  Lluís;  aviat  la  Cèlia 

DONYA  tULALIA 

La  seva  tia  ha  estat  aquí,  aquest  matí. 

EN  LLUÍS 

Sí,  m'ho  ha  dit. 

DONYA  EULÀLIA 

Està  enfeinada  amb  els  pobres. 

EN  LLUÍS 

Es  un  defecte  que  sempre  H  retrec.   Treballa 
massa  pels  que  no  tenen  feina. 

LA  CÈLIA  ( per  I  esquerra ) 
Mamà. 

DONYA  EULÀLIA 

Ja  tenim  aquí  la  Cèlia. 

LA  CÈLIA 

(saludant;  molt  complimentosa) 
Oh,  Lluís!  vostè  per  casa  nostra!... 

EN  LLUÍS 

Deu  la  guardi...  (Galantment.)  No  li  pregunto 


l'eterna  qüestió  39 

com  està   perquè  fora  un  compliment,  veient-la 
tant  esplèndida... 

LA  CÈLIA 

Vostè  sempre  tant  galan. 

EN  LLUÍS 

Tant  justicier,  Cèlia...  Tant  justicier  i  tant  des- 
torbador,  no  es  cert? 

LA  CÈLIA 

{que  s'ha  assegut  cap  a  la  dreta) 
Oh,  mai... 

EN  LLUÍS 

Encara  que  per  lo  últim  me  sabria  greu  pas- 
sar-hi. Si  l'he  destorbada,  tingui  la  franquesa  de 
dir-ho,  i  vindré  un  altre  dia. 

LA  CÈLIA 

Lluís,  per  l'amor  de  Deu!  Si  ara  m'hagués  des- 
torbat, encara  no'n  tindria  prou,  que  voldria  tor- 
nar-hi un  altre  dia? 

EN  LLUÍS  (somrient) 
Veliaquí  una  deliciosa  resposta. 

LA  CÈLIA 

(després  d'una  pausa  curta) 
I  doncs,  què  conta,  què  conta? 

EN  LLUÍS 

Me'n  vaig  a  Milan. 

LA  CÈLIA 

Vostè   sempre  tant  apassionat  per  la  música 
italiana!... 

EN  LLUÍS 

Hi   passaré  tres  messos.  Després  penso  anar 
a  Roma,  un  mes,  i  de  tornada  vui  assentar-me. 

LA  CÈLIA 

Pera  descansar  del  viatge?... 

EN  LLUÍS 

He  fet  massa  joventut,  ja,  Cèlia. 

DONVA  EULÀLIA 

No  digui  això,  Lluís... 

LA  CÈLIA 

Ja  sabia  jo  que  un  dia  vostè'ns  confessaria  la 
seva  decadència ! 

EN  LLUÍS 

Vui  veure  si  en  el  matrimoni  puc  trobar  els 
atractius  que  ja  no  trobo  enlloc. 

LA  CÈLIA 

Ah,  vol  casar-se? 

EN  LLUÍS 

Si  trobo  qui  sigui  capaç  de  fer-me  feliç. 

LA  CÈLIA 


Ja  es  demanar  molt,  per  un  home  que's  vol 
casar  perquè  està  aburrit  de  la  vida. 

EN  LLUÍS 

Permeti  :  això  no  ho  he  dit.  D'això  al  suicidi 
no  hi  ha  més  que  un  revòlver  de  distancia.    Deu 
ens  valgui!    He  dit  que  he  fet  massa  joventut! 
(Donya  Eulàlia,  fent  la  distreta  i  fent  veure, 
de  tant  en  tant,  amb  gestes  o  rialles;  que 
està  per  la  conversa  dels  altres,  s'aixeca 
i  se*n  va  cap  a  la  tribuna.) 
Si  vostès  ho  sabien  com  desitjo  trobar  un  re- 
conet  de  casa  pera  acabar  d'una  vegada  per  sem- 
pre amb  aquesta  vida  que'ns  fa  portar  la  nostra 
posició! 

DONYA  EULÀLIA  (sobtadament) 

Ai!  dispensi,  Lluís...  (.4  la  Cèlia.)  Ara'm  re- 
cordo que  no  he  dit  al  teu  papà  que  en  Cabot 
l'espera  aquesta  tarda  al  Borsí.  {An  en  Lluís.) 
Ja'm  permetrà,  eh? 

EN  LLUÍS  (alçant-se,  cerimoniós) 

Sense  compliments,  donya  Eulàlia. 

LA  CÈLIA  (un  xic  iròuica) 

Ves,  ves,  mamà... 

DONYA  EULÀLIA 

Ja  vinc  desseguida.    Serà,  no  més,  un  moment. 
(Se'n  va  per  la  dreta.) 

ESCENA  IX 
La  Cèlia  i  en  Lluís 

LA  CÈLIA  {després  d'una  pausa) 

Si  la  mamà  fos  home  i  hagués  nascut  en  altre 
país,  fora  un  gran  polític. 

EN  LLUÍS 

Què  vol  dir  això,  Cèlia? 

LA  CÈLIA 

Ara  se  n'ha  anat...  i  mai  diria  per  què  se  n'ha 
anat?... 

EN  LLUÍS 

Per  donar  un  avís  al  seu  papà. 

LA  CÈLIA 

No...  Se  n'ha  anat  perquè  ha  conegut  l'inten- 
ció de  vostè  de  fer-me  una  declaració  amorosa, 
i  ha  pensat  que  deixant-nos  sols  tindria  més 
valor. 

EN  LLUÍS  (torbat) 

No  sé,  amiga  meva,  perquè  podia  pensar  això. 

LA  CÈLIA 

Sí,  SÍ,  pot  estar-ne  segur.  Encara  que  l'intent 
de  vostè  no  fos  aquest,  ella  s'ho  ha  pensat  així. 

EN  LLUÍS 

Però  quin  motiu  té  pera,..? 


LA  CÈLIA 

El  motiu  d'haver  esiat  aquí  la  seva  tia  Lluísa 
i  haver  insinuat  l'enamorament  de  vostè  per  mi. 
El  motiu  de  la  visita  de  vostè,  dient,  de  cop 
i  volta,  que's  vol  casar. 

EN  LLUÍS 

(refent-se  de  la  torbació;  galant) 

W  Essent  així,  Cèlia,  jo  no  tinc  altra  cosa  a  fer 
que  agrair  a  la  seva  mamà  aquesta  acció  d'alta 
política  que  acaba  de  portar  a  cap. 

LA  CÈLIA 

Ja  l'hi  pot  agrair,  ja!  Vostè  n'hi  té  d'agrair  mol- 
tes de  coses  així  a  la  mamà!  {Ell  somriu,  satisfet. 
Ella,  amb  malícia.)  La  mamà  no  té  preu  treba- 
llant la  candidatura  de  vostè  pera  la  meva  mà. 

EN  LLUÍS  (acostant-s'hi,  amorós) 

Me  congratulo  de  la  nova  que'm  dona,  Cèlia 
celestial ! 

LA  CÈLIA 

(sense  fer  cas  de  la  galantería  d'ell,  alçant-se 
i  passant  cap  a  l'esquerra) 

Té  per  vostè  una  preferència  desesperadora. 
Sembla  talment   que   vostè   hagi  seguit  aquella 

vulgaríssima  tàctica:  «Festeja  la  mare  si  vols  con- 
seguir  la  filla.> 

EN  LLUÍS  (torbat) 
Jo  li  asseguro  que... 

LA  CÈLIA 

La  mamà  seria,  pera  vostè,  una  excelent  mamà 
política! 

EN  LLUÍS 

I  per  què  no  pot  arribar  a  esser-ho,  Cèlia? 

LA  CÈLIA 

Què  li  diré,  jo,  mare  de  Deu! 

EN  LLUÍS  (decidit) 

Ja  que,  segons  veig,  vostè  no  desconeix  tot  el 
meu  apassionament,  per  què  no  puc  dir-li  tot  lo 
que  sento? 

LA  CÈLIA 

Vostè  ho  sabrà.  Lluís  fogós. 

ÉN  LLUÍS 

El  què? 

LA  CÈLIA 

El  perquè  no  pot  dir-m'ho. 

EN  LLUÍS  (acostant-s'hi,  apassionat) 

Si  jo  tingués  paraules  per  expressar-li  la  meva 
voluntat! 

LA  CELIA 

( per  desorientar-lo,  sense  fer  cas  a  lo  que  ell  diu) 

Ah,  ara  que  ho  recordo!  Perdoni,  Lluís,  la 
meva  distracció.  Li  dono  gràcies  mil  per  les  flors 
que  va  enviar-me  abans  d'ahir!  Veig  que  vostè  té 
bona  memòria  i  recorda  perfectament  la  data  del 
meu  complianys... 

{S'asseu  al  sofà.) 

EN  LLUÍS 

De  vostè  no  es  possible  oblidar-ne  cap  detall... 

LA  CELIA 

Finesa  que  li  estimo  i  que  sento  no  poder  tor- 
nar... Jo  no  sé  quin  dia'ls  fa,  vostè,  els  anys. 

EN  LLUÍS 

El  nou  de  Març. 

LA  CELIA 

El  nou  de  Març...  però  de  quin  any,  Lluís?  Fa 
una  pila  de  temps  que'ns  coneixem,  i  vostè  en- 
cara conserva'ls  mateixos  vinticinc  del  dia  que'l 
vaig  conèixer.  An  aquest  pas  aviat  jo  l'aconse- 
guiria, i'm  sabria  greu... 

EN  LLUÍS  {més  torbat  que  abans) 
Està  graciosa! 

LA  CELIA 

Aquest  nou  de  Març  que  li  ha  de  portar  els 
vintisís  anys,  quan  s'escaurà,  Lluís  amic? 

EN  LLUÍS 

(desorientat ,  no  sabent  com  seguir  la  broma 
d'ella) 

Quina  cosa  té  vostè,  Cèlia,  que  no  se  la  pot 
estimar  obertament,  plenament,  i  no  se  la  pot  dei- 
xar d'estimar? 

LA  CÈLIA 

Un  psicòleg,  un  dia,  va  dir-me  que  soc  aspra... 

EN  LLUÍS  (interrompent-la) 
Aspra? 

LA  CÈLIA 

...  I  dolça...  Va  dir-me  que  soc  comparable  a  una 
d'aquelles  fruites  que  tenen  aspror  al  mossegar- 
ies, però  que  després  deixen  una  dolçor  suau  que 
s'extén  en  mil  gustos  diferents... 

EN  LLUÍS 

(colocat  al  respatller  del  sofà,  amorós) 

Trobo  excelent  la  comparació...  Aspra  i  dolça... 
Sí,  sí...  L'aspror  faria  dubtar,  de  primer  moment, 
en  posar-li  amor  a  vostè,  però  la  dolçor  faria  es- 
timar-la amb  tota  l'ànima! 

LA  CÈLIA 

(altra  vegada,  per  desorientar-lo,  canvia  7  to, 
s'aixeca  i  passa  cap  a  la  dreta) 

I  què  ho  dèu  fer  que  la  naturalesa  ens  crii  així, 
amb  aquesta  diversitat  de  caràcters,  amb  aquesta 
diferencia  de  pensar  i  d'esser  i  de  viure? 


\ 

EN  LLUÍS  {no  sabent  què  respondré) 
Sí  que  es  extrany,  sí... 

LA  CÈLIA 

Vostè  es  jove...,  encara  conserva'ls  seus  vinti- 
cinc...,  ric,  una  de  les  fortunes  grosses  de  Barce- 
lona, solicitat  per  lo  millor  d'entre  les  senyoretes 
del  nostre  braç,  té  automòbil,  té  cotxe,  té  balan- 
dre... sosté  amors  clandestins... 

EN  LLUÍS 

Cella,  per  Deu! 

LA  CÈLIA 

Subratllo  la  frase  perquè  ningú'ls  ignora... 

EN  LLUÍS 

Be,  però... 

LA  CÈLIA 

Doncs,  com  li  deia,  vostè,  que  reuneix  totes  les 
circumstancies  favorables  que  una  noia  podria 
desitjar,  vostè  sent  per  mi  una  atracció  forta,  irre- 
sistible, i  jo,  en  canvi,  no  puc  sentir  per  vostè  la 
més  petita  inclinació. 

EN  LLUÍS  {confós) 
Però  vol  dir-me  a  què  ve... 

LA  CÈLIA 

No  ve  a  res...  Ha  estat  pera  corroborar  allò 
que  li  deia  de  la  naturalesa... 

EN  lluís 


No  sembla  sinó  que  vostè  tingui  goig  matant 
les  meves  ilusions. 

LA  CÈLIA 

No,  no;  si  jo  també  sofreixo  pensant  en  lo  do- 
lorós del  seu  cas...  Si  jo  voldria  que  l'amor,  amb 
un  esforç,  pogués  inclinar-se  cap  allí  ont  un 
volgués,  i  jo  de  bon  grat  el  faria,  per  gros  que 
fos,  aquest  esforç... 

EN  LLUÍS  {un  xic  avergonyit) 

Es,  potser,  lo  que  ha  retret  dels  meus  amors 
furtius  lo  que  la  priva  de  sentir  una  mica  d'afec- 
ció per  mi? 

LA  CÈLIA 

Això  seria  gelosia,  Lluís;  mai  falta  de  voluntat... 
Al  revés,  precisament,  d'això...  Vostè  ja  sab  lo  que 
vesteix,  entre  les  noies  de  la  nostra  societat,  tenir 
un  promès  que  practiqui  això  d'aquesta  mena 
d'amors.  Recordi  el  cas  de  l'Enriqueta  Planas: 
tothom  li  alaba  l'estar  per  casar-se  amb  en  Salva- 
dor Molins...  i  en  Molins,  segons  ella  mateixa  ex- 
plica... 

EN  LLUÍS 

Però  quin  caràcter  tant  extrany,  el  seu! 

LA  CELIA 

No  me'l  comprèn,  veritat? 


í 

EN  LLUÍS 

No,  per  més  que  m'esforço...  I  amb  tot,  vegi  lo 
que  passarà  per  dintre  meu,  insisteixo  en  brin- 
dar-li la  meva  afecció  més  absoluta...  Cauré,  si  es 
precís,  als  seus  peus,  rendit  com  un  esclau  de  la 
seva  hermosura... 

LA  CÈLIA 

Lluís,  per  Deu,  no  fassi  aquestes  declaracions 
tant  passades  de  moda...  Vostè  que's  vesteix 
a  Londres...! 

EN  LLUÍS 

Digui-m  la  manera  d'esser-li  grat  als  seus  ulls, 
i'm  transformaré  com  vostè  desitgi. 

LA  CÈLIA 

No  hi  consentiria... 

EN  LLUÍS 

L'  hi  juro. 

LA  CÈLIA 

I  no  demana  res  més  que  esser-me  grat? 

EN  LLUÍS 

Res  més. 

LA  CÈLIA 

{asseient-se  a  un  costat  de  la  taula,  i  indicant 
an  ell  que  també  ho  fassi,  ben  confidencialment) 

Doncs  be :  a  mi,  lo  que  més  m'agrada  d'un 

home  es  la  grandesa  de  cor,  l'abnegació,  el  des- 
interès... 

EN  LLUÍS 

Tres  virtuts  que  conviuen  en  mi,  com  vostè 
dintre'l  meu  pensament... 

LA  CÈLIA 

Perfectament.  Pera  demostrar-ho,  vostè  no'm 
tornarà  a  parlar,  mai  més,  d'amor. 

EN  LLUÍS  (sorprès) 
Però... 

LA  CÈLIA 

Grandesa  de  cor...  Anirà  a  explicar  a  la  mamà 
la  conversa  que  acabem  de  tenir... 

EN  LLUÍS 

Es  que  això... 

LA  CÈLIA 

Es  abnegació... 

EN  LLUÍS  (desilusionat) 
Be,  sí,  però... 

LA  CÈLIA 

I  ara  li  explicaré  en  què  ha  de  consistir  el  seu 
desinterès...  Vui  demostrar-li  com  comença  a  ésser 
grat  als  meus  ulls,  veient-lo  no  més  disposat  a  sos- 
tenir aquestes  tres  virtuts. 

EN  LLUÍS 

Parli,  parli,  per  lo  que  més  vulgui... 

LA  CÈLIA 

El  seu  desinterès  ha  de  demostrar-se  renun- 
ciant d'ara  per  sempre  a  les  seves  pretensions  de 
que  jo  un  dia  sigui  la  seva  esposa... 

ÉN  LLUÍS 

Però,  per  què? 

LA  CÈLIA  (seriosament) 

Perquè  encara  no  tardarà  un  quart  a  venir 
aquí  a  solicitar  la  meva  mà  als  papàs  l'home  que 
ha  conseguit  que'l  meu  amor  esclatés  amb  tot 
l'entusiasme. 

EN  LLUÍS 

(se  queda  sorprès,  desilusionat,  avergonyit,  i,  des- 
prés d'un  moment  de  silenci,  diu :) 

També  podia  haver  començat  per  aquí. 

LA  CELIA 

No  hi  he  començat,  pera  satisfer  els  desitjós 
de  la  mamà... 

EN  LLUÍS  (astorat) 
La  seva  mamà  volia  que  vostè'm  tractés  així? 

LA  CELIA 

Al  contrari...  Es  que'ls  papàs  no  consenten  en 

aquest  casament,  que  es  la  meva  ilusió,  i  voldrien 
desfer-lo  valent-se  de  tots  els  recursos...  Pera 
veure  si  encara  era  possible  un  últim  esforç,  la 
mamà  dèu  haver  dit  a  la  tia  de  vostè  que'l  fes 
venir  aquí  a  declarar-se-m,  i  vostè  ho  ha  fet,  ben 
agè  an  aquests  diabòlics  plans. 

EN  LLUÍS 

L'  hi  juro. 

LA  CÈLIA 

Ho  veu  si  li  parlo  com  se  parla  tant  sols  a  qui 
ens  es  grat? 

EN  LLUÍS 

Doncs  ja  que  ha  començat,  acabi-m   d'esser 
franca,  Cèlia... 


Digui. 


LA  CÈLIA 


EN  LLUÍS 


Permeti  l'indiscreció...  Els  seus  papàs  diu  que 
s'oposen  al  seu  casament  amb  aquest  jove...  Per 
què  s'hi  oposen,  Cèlia? 

LA  CÈLIA 

Perquè  es  pobre... 

EN  LLUÍS 

{sorprès,  gairebé  reprensia) 
I  vostè  vol  casar-se  amb  un  pobre? 

LA  CÈLIA 

Que  també  s'hi  oposa  vostè,  Lluís? 

EN  LLUÍS 

Trobo  que  es  un  disbarat. 
'    (La  Cèlia  va  al  polsador  d'un  timbre  i  el  toca, 
nerviosa,  enèrgica.  En  Lluis  se  la  mira  sense 
entendre  a  què  ve  tot  això.  Surt  el  Criat  per 
l'esquerra.) 


ESCENA  X 

Els  mateixos  ,  més  el  Criat 

'  la  celia 

■         (al  Criat,  que  s'ha  quedat  a  la  porta) 

La  mamà? 

-  EL  criat 

,    Es  al  salonet,  senyoreta... 

LA  CELIA 

Acompanyi-hi  a  don  Lluís. 

EN  LLUÍS 

(escorregut,  despitat,  estúpidament,  en  el  comble 
de  la  sorpresa) 

Suposo  que  no  li  sabrà  greu  que  expliqui  la 
seva  confessió  a  les  nostres  amigues... 

LA  CÈLIA  (ràpida) 

No;  mentres  digui  que  si  l'hi  he  fet  ha  estat 
per  demostrar-li  que  no'l  vui  a  vostè. 

(En  Lluís  saluda  i  se'n  va  amb  el  Criat  La 
Cèlia  corre  altra  volta  a  la  tribuna  amb  el 
mateix  neguit  d'abans.  Pausa  curta.) 

ESCENA  XI 
La  Cèlia  i  Don  Ignasi 

don  ignasi 

(entra  per  I* esquerra;  veu  a  la  Cèlia  i  s'hi  acosta 

rialler,  tot  movent  el  cap) 

Encara  no  ve?  Encara  no  ve?... 

LA  CÈLIA 

Ai,  avi !... 

DON  IGNASI  (mirant-se  el  rellotge) 
No  passis  tanta  ànsia...  Encara  falten  cinc  minuts. 

LA  CÈLIA 

Què  li  ha  dit  el  papà?  Què  li  ha  dit?... 

DON  IGNASI 

Res,  dóna,  res... 

LA  CÈLIA 

Què  respondran  an  en  Claudi?  Hi  consentiran, 
avi?  Tindran  pera  ell  una  bona  paraula?... 

DON  IGNASI 

Preguntes  massa  coses  d'un  plegat,  pera  que't 

contesti ! 

LA  CÈLIA 

El  deuran  treure  de  casa  de  qualsevol  manera!... 

DON  IGNASI 

No  tinguis  por,  dóna. 

LA  CÈLIA 

Si  vostè  ho  sabia,  la  por  que  tinc!  La  por  i  el 
desitg  de  rebelar-me  a  tot  lo  que'm  fan ! 

DON  IGNASI  (rialler,  però  amb  temor) 
No  treguis  el  gènit ! 

LA  CÈLIA 

Com  tarden  a  passar  els  minuts!  Com  va,  d'a 
poc  a  poc,  aquest  rellotge ! 

DON  IGNASI  (rialler) 
Dèu  anar  com  tots. 

LA  CÈLIA 

Vostè  no'l  pot  compendre'l  meu  neguit.  Cal- 
dria, per  saber-lo,  que  conegués  an  en  Claudi. 
(Ben  marcat.)  Amb  el  seu  orgull  d'home  honrat, 
si  li  retreuen  la  pobresa,  què  respondrà?  Ell,  tant 
enemic  del  luxe  i  de  l'ostentació,  i  els  papàs  tant 
lligats  an  això,  com  si  al  món  no  hi  hagués  res 
més!... 

DON  lONASI 

Però  no't  neguitegis  per  endavant,  dóna...  Si 
tots  els  enamorats  fessin  com  tu,  els  casaments 
semblarien  funerals. 

LA  CÈLIA 

Vostè'ls  dèu  haver  convençut,  oi,  avi?... 

DON  IGNASI 

Sí,  dóna,  sí... 

LA  CÈLIA 

Com  m'agradaria  ésser  a  l'entrevista!... 

DON  IGNASI 

No  pot  pas  esser,  això! 

LA  CÈLIA 

Es  clar!  Però  voldria  esser-hi...  (Amb  senti- 
ment.) Fa  tres  dies  que  no  l'he  vist  an  ell,  avi. 
Tres  dies,  i  encara  la  darrera  vegada  ni  vam  po- 
der parlar-nos...  Pobre  Claudi!  Ell  me  mirava, 
me  mirava  amb  els  ulls  inquiets...  Semblava  com 
si  un  vel  de  tristesa  els  hi  entelés...  Ell  preveia  lo 
que  avui  passarà  aquí.  (Pausa.  Se  queda  un  mo- 
ment dubtosa  de  si  dirà  o  no  lo  que  pensa.  Per 
fi  ho  diu  amb  aplom.)  Però  no  hi  fa  res...  Passi 
lo  que  passi... 

DON  IGNASI 

No  diguis  tonteríes,  Cèlia. 

LA  CÈLIA 

No  són  tonteríes,  avi. 

DON  IGNASI 

(amb  amor;  costant-li  dir-ho) 

Que  ja  no  penses  en  que  encara'ns  tens  a  mi 
a  la  teva  avia? 

LA  CÈLIA 

Sí,  avi,  sí...  {Se  li  tira  als  braços.) 


ESCENA  XII 
Els  mateixos,  més  Don  Enric  i  Donya  Eulàlia 

don  enric 
(a  l'entrar,  bruscament,  per  la  dreta) 

Encara  no'n  tens  prou  amb  molestar  amb  les 
teves  impertinències  als  papàs,  que  molestes  als 
de  fóra  casa  que'ns  venen  a  veure? 

LA  CÈLIA  (sorpresa) 
Què  vols  dir,  papà?...  Per  què'm  tractes  així?... 

DON  ENRIC 

Ja  duren  massa'ls  disgustos  que'ns  donen  els 
teus  nirvis... 

DONVA  EULÀLIA 

No,  ara  ja  no  són  els  nirvis;  això  ja  es  oblidar 
l'educació  que  t'hem  donat. 

LA  CÈLIA 

Però  de  què  parlen?...  Ah,  ja  sé!...  En  Lluís  els 
dèu  haver  explicat  que  no  he  estat  molt  condes- 
cendenta  amb  ell...  Papà  :  jo  no  he  pogut  sopor- 
tar  més  les  seves  impertinències...  I  a  la  fi  de  la  fi 
no  li  he  dit  res  que  pogués  molestar-lo... 

DON  ENRIC 

Lo  que  fas  ja  es  intolerable.  I  després  vols  que't 
fassin  concessions! 

LA  CÈLIA  (desbordant  de  dolor) 

Però  si  no  li  he  dit  res,  papà,  repeteixo...  {Amb 
força  sentiment.)  Amb  tot,  si  lo  que  ell  m'hagi 
atribuït  ha  d'esser  motiu  perquè  tu  canviis  la 
resolució  que  havies  pres,  jo't  demano,  amb  les 
llàgrimes  als  ulls,  que'm  perdonis... 

DON  IGNASI  (apenat) 

Enric :  poden  més  en  tu  les  paraules  d'un  ex- 
trany  a  casa  teva  que  les  de  la  teva  filla? 

DONYA  EULÀLIA 

Vaja,  vaja,  no  comencem... 

(Se  sent  un  timbre  a  dintre.) 

LA  CÈLIA 

Papà!...  Mamà!...  No's  neguin  a  la  meva  felici- 
tat! Per  lo  que  més  estimin...  Per  la  meva  vida! 

DON  IGNASI  (commogut) 
Nena...,  no  parlis  així... 

LA  CÈLIA 

Oi  que  no'l  rebran  malament,  an  en  Claudi? 

DON  ENRIC 

A  casa  no  s'hi  reb  a  ningú  malament. 

LA  CÈLIA 

Té  un  gran  cor,  papà... 


ESCENA  XIII 
Els  mateixos,  més  el  Criat 

el  criat 
{per  la  dreta,  trencant  la  frase  de  la  Cèlia) 

Don  Claudi  Surroca. 

LA  CELIA 

(presa  d'intensa  emoció,  tremolant-li  la  veu) 
Ell!...  Papà!...  Mamà!... 

DONYA  EULÀLIA 

Vaja,  que  no  senti  plors! 

DON  ENRIC  (enèrgic) 
Ves-te'n!  No  passarà  res! 

LA  CELIA  (amb  gran  prec) 
Per  la  meva  felicitat!... 

DON  ENRIC  (atenuant ) 
Te  dic  que  te'n  vagis... 

LA  CÈLIA  ipregadora) 
Avi!... 

DON  IGNASI  (emocionat) 

Vés...  Jo  t'asseguro  que  no  passarà  res... 

(La  Cèlia,  no  podent  contenir  el  plor,  se'n  va 
per  Vesquerra.  Don  Enric  toca  7  timbre 
i  torna  a  sortir  el  Criat,  que  s'havia  retirat, 
per  la  dreta.) 

DON  ENRIC  (al  Criat) 
Que  passi. 


ESCENA   DARRERA 

DoNYA  Eulàlia,  Don  Ignasi,  Don  Enric 
I  EN  Claudi 

(En  Claudi  entra  conduit  pel  Criat,  que  se'n 
entoma.  Aixís  que  entra,  els  altres  s'ai- 
xequen per  saludar-lo.  Ell  queda  un  xic 
torbat,  però  desseguida  reprèn  un  aire  de 
desinvoltura  que  de  primer  anduvi  ja '/  fa 
simpàtic.  Vesteix  correctament  d'americana.) 

EN  CLAUDI 

Deu  els  guardi... 

DON  ENRIC 

Deu  el  guardi... 


(Els  demés  també  saluden.) 

EN  CLAUDI 


Com  estan?... 


DON  ENRIC 

Be,  gràcies...  i  vostè?... 

EN  CLAUDI 

També,  gràcies... 

DON  ENRIC 

Assegui-s,  faci  l'obsequi...  (Presentant-los.)  El 
meu  papà... 

EN  CLAUDI 

Tant  de  gust. 

(Li  allarga  la  mà,  que  don  Ignasi  estreny 
efusivament.) 

DON  ENRIC 

La  meva  senyora... 

EN  CLAUDI 

Tinc  una  veritable  satisfacció  al  saludar-los, 
senyors...  Jo,  si  be  no  havia  tingut,  fins  ara,  l'ho- 
nor de  poder-los  conèixer  personalment,  ja  su- 
posaran que'ls  coneixia  de  vista... 


62  AVELÍ   ARTÍS 


(Tots  l'observen  i  l'escolten  atentament.  For- 
men dos  grupos  :  a  la  dreta  en  Claudi  i  do- 
nya  Eulàlia,  al  sofà  don  Ignasi  i  don  Enric.) 

DON  ENRIC 

Es  molt  natural. 

EN  CLAUDI 

Els  haurà  sorprès,  segurament,  que  vingui  jo 
sol...  Però  es  el  cas  que'l  meu  pare  no  ha  pogut 
deixar  la  feina  i  no  arribarà  fins  d'aquí  dos  o  tres 
dies... 

DONYA  EULÀLIA 

El  té  a  fóra? 

EN  CLAUDI 

Sí,  senyora...  Mes  com  havíem  quedat  per  venir 
avui,  he  considerat  que  no  era  prudent  deixar  de 
fer-ho...  Per  altra  part,  comprenent  el  neguit  de 
la  Cèlia...,  per  qui  encara  no  he  preguntat,  per- 
què si  hi  hagués  novetat... 

DON  ENRIC 

Es  clar!...  Ella  està  be,  com  sempre. 

DONYA  EULÀLIA 

Els  té  a  Puigcerdà,  veritat,  els  papàs? 

EN  CLAUDI 

Sí,  senyora... 

donya  eulàlia 

Perxò,  perquè  crec  que  allí's  van  conèixer,  vostè 
i  la  nena... 

en  CLAUDI 

Sí,  senyora...  Un  servidor  acostumo  anar-hi 
a  passar  els  estius. 

DONYA  EULÀLIA  (CüdOSa) 

Vet-aquí  una  cosa  que  la  Cèlia  no'ns  ha  explicat 
mai :  com  va  fer-se  la  coneixença  de  vostès. 

EN  CLAUDI 

De  la  manera  més  senzilla,  senyora...  Va  ésser 
una  caiguda  de  tarda,  pels  passeigs  que  volten 
l'estany.  Unes  paraules  canviades  amb  la  seva 
cosina  Montserrat,  molt  amiga  de  casa,  que  anava 
amb  ella,  van  fer  que  entauléssim  una  agradable 
conversa...  Des  d'aquell  moment  va  despertar-se 
en  nosaltres  aquesta  força  misteriosa  que  se'n  diu 
simpatia,  i  d'aleshores  ens  vèiem  en  el  nostre  pas- 
seig de  cada  tarda... 

DON  IGNASI  {ple  de  bona  voluntat) 

Vostè,  jove,  ja  l'estima  ben  sincerament,  la  nos- 
tra nena?...  No'l  sorprengui  la  pregunta,  ni  el  mo- 
lesti que  l'hi  faci...  Nosaltres  l'estimem  tant!... 

EN  CLAUDI 

Si  tenir-la  tot  el  dia  al  pensament,  si  coincidir 
amb  els  mateixos  sentiments  i  sentir  les  mateixes 

emocions  i  viure  entregat  per  complet  al  record 
d'ella,  es  eslimar,  l'estimo,  don  Ignasi... 

DON  IGNASI 

Com  que  ella  l'estima  tant  a  vostè,  pobre  Cèlia! 
pensi  lo  trist  que  seria  que  aquesta  estimació  no 
fos  corresposta. 

EN  CLAUDI 

Ella,  que  ha  tingut  ocasió  de  coneixe-m,  li  res- 
pondria, don  Ignasi. 

DON  ENRIC 

Una  cosa  que  a  mi  va  sorpendre-m,a  l'enterar- 

me  de  les  relacions  de  vostès,  va  ésser  que  vostè, 

al  fixar-se  en  la  nostra  filla,  no  tingués  en  compte 

la  seva  posició  social. 

(Visible  moviment  de  disgust  den  Claudi;  don 

Ignasi  interromp,  amatent,  pera  fugir  del 

camí  emprès  per  la  conversa.) 

DON  IGNASI 

Hi  dèu  haver  molta  neu,  ara,  per  Puigcerdà, 
veritat,  jove?... 

EN  CLAUDI 

Ahir  vaig  tenir  carta  de  casa  en  que  m'ho  diuen. 
Per  la  collada  de  Tosses  fa  vuit  dies  que  no  s'hi 
pot  passar...  {Amb  naturalitat.)  Deia  vostè,  don 
Enric... 

DON  ENRIC 

Que  es  extrany  que  vostè  no  tingués  en  compte... 

DON  IGNASI  (molestat) 

Però  es  que  la  Cèlia  portava  escrita  al  front  la 
seva  situació  social  quan  aquest  jove  se'n  va  ena- 
morar? 

DON  ENRIC  (amb  disgust) 
Papà! 

DON  IGNASI 

Es  que  fas  una  pregunta  que  pot  molestar  an 
en  Claudi... 

EN  CLAUDI  (torbat) 
Sentiria,  senyors,  que  per  mi... 

DONYA  EULÀLIA 

No,  no  es  res...  Es  perquè  abans  d'arribar  vostè 
discutíem  la  qüestió  amb  el  papà. 

DON  ENRIC 

Al  cap-d'avall  no  té  res  de  particular  la  meva 
extranyesa...  El  cas  de  vostè  i  la  nostra  Celia's 
dona  tant  poques  vegades! 

EN  CLAUDI 

(violentant-se  per  moments) 
Es  natural... 

DON  IGNASI 

Però  això  no  tenia  pas  res  que  veure  amb  la 
nostra  conversa... 

DONYA  EULÀLIA 


Vaja,  deixeu-ho  córrer...  {An  en  Claudi,  per 
don  Ignasi.)  Té  tants  anys,  ja,  pobre  papà! 

DON  ENRIC 

(amb  naturalitat,  sense  voler  molestar) 

Ha  de  comptar  que  la  nostra  filla  pot  aportar 
al  matrimoni  que  faci  un  centenar  de  mils  de 
duros... 

EN  CLAUDI 

(violent,  neguitós,  ferit  en  el  seu  orgull,  comen- 
çant a  regirar-se  pel  silló  ont  seu) 

Així  comprenc  la  seva  extranyesa,  don  Enric... 

DONYA  EULÀLIA 

Es  que  s'ha  de  considerar  tot... 

EN  CLAUDI 

Això  mateix,  donya  Eulàlia :  s'ha  de  considerar 
tot,  i  jo,  en  aquest  cas,  considerant  que... 

DON  IGNASI  (alarmat) 
Què  vol  dir,  jove?... 

EN  CLAUDI 

Oh!...  no...  Comprenc  que  la  situació  es  un  xic 
violenta  pera  tots  plegats,  però... 

(S'aixeca.) 

DON  ENRIC 

Parli  clar,  parli  clar... 

EN  CLAUDI 

{amb  molt  aplom,  orgullós,  però  sense  afectació) 

Un  centenar  de  mils  duros  es  molt  poca  cosa, 
pera  mi,  don  Enric... 
{Se'n  va,  saludant,  per  la  dreta.  Els  altres  se 
queden,  sense  avenir-se  del  que  han  sentit 
ni  saber  què  fer.  Se  miren  l'un  a  r altre, 
interrogadors.  El  teló  baixa  ràpidament 
i  s'acaba  aquest  pas  de  comèdia.) 

